钦定古今图书集成/理学汇编/经籍典/第137卷 > 《甘棠》
## 钦定古今图书集成/理学汇编/经籍典/第137卷 > 《甘棠》

昔者周道之盛，召伯在朝，有司请营召以居。召伯曰：
“嗟！以吾一身而劳百姓，此非吾先君文王之志也。”于
是出而就蒸庶于阡陌陇亩之间，而听断焉。召伯暴处远野，庐于树下，百姓大悦，耕桑者倍力以劝。于是
岁大稔，民给家足。其后在位者骄奢，不恤元元，税赋
繁数，百姓困乏，耕桑失时，于是诗人见召伯之所休
息树下，美而歌之。《诗》曰：“蔽茀甘棠，勿剪勿伐，召伯所
茇。”此之谓也。